<classify> NAIBU Waziri wa Maliasili na Utalii, Constantine Kanyasu ametoa msimamo wa Tanzania kuwa ipo tayari kuridhia mkataba wa mwaka 2001 kwa nchi wanachama wa Shirika la Umoja wa Mataifa la Elimu, Sayansi na Utamaduni UNESCO kuhusu uhifadhi wa urithi wa utamaduni wa majini kama masharti iliyoyatoa yatatekelezwa.Akizungumza kwenye mkutano wa kikanda wa uhifadhi wa urithi wa utamaduni uliomo majini uliofanyika mjini Malindi nchini Kenya, Kanyasu amesema mkataba huo utahusu utafutaji wa malikale zilizomo majini zikijumuisha miji iliyozama, meli, ndege, vipande vya vyungu, sarafu mashua na boti.Akibainisha msimamo huo, Kanyasu ameitaka Unesco iwajengee uwezo wataalamu wa uhifadhi wa urithi wa utamaduni uliomo majini ili wabaini na kuweka kumbukumbu za maeneo yote yenye malikale hizo.Amesema Tanzania inahitaji kujifunza kutoka nchi nyingine zilizoridhia mkataba huo na kuimarisha ushirikiano kati ya nchi zilizoridhia na ambazo hazijaridhia ili kubadilishana uzoefu na utaalamu.Aidha, ametaka mkataba huo uzingatie maslahi mapana ya nchi ili usizuie uvunaji wa rasilimali nyingine kwenye eneo ambalo lipo katika mkataba. Alisema mkataba huo ukiridhiwa, utatekelezwa kupitia Wizara ya Maliasili na Utalii kwa kushirikiana na Unesco na Ubalozi wa Uholanzi na taratibu za utekelezaji wa mpango huo zilishaanza mwaka 2006.Mkutano huo uliofanyika kwa siku mbili uliwakutanisha yeye na mawaziri wa Comoro, Djibouti, Ethiopia, Madagascar, Shelisheli, Somalia, Afrika Kusini, Kenya na wajumbe kutoka Rwanda na Eritrea.  <topic>: KITAIFA 